ประกันชีวิต ดันเบี้ยท้ายปี 5.8แสนล้าน
ประกันชีวิตหวังไตรมาสสุดท้ายยังเติบโตต่อเนื่อง คาดเบี้ยรับรวมโต 9% ปิดยอด 5.8 แสนล้าน
9 พ.ย. 2559

ประกันชีวิตหวังไตรมาสสุดท้ายยังเติบโตต่อเนื่อง คาดเบี้ยรับรวมโต 9% ปิดยอด 5.8 แสนล้าน
นางนุสรา บัญญัติปิยพจน์ นายกสมาคมประกันชีวิตไทย  เปิดเผยว่า ไตรมาสสุดท้ายปีนี้สมาคมคาดว่าธุรกิจประกันชีวิตจะยังคงมีอัตราการเติบโตต่อเนื่อง แม้ว่าจะเป็นอัตราการเติบโตที่ไม่ก้าวกระโดดก็ตาม โดยคาดว่าจะมีเบี้ยรับรวมได้ประมาณ 585,700 ล้านบาท หรือเติบโต 9% สอดคล้องกับภาวะเศรษฐกิจที่ชะลอตัว
ขณะที่ช่วง 3 ไตรมาสที่ผ่านมา (ม.ค.-ก.ย.) ธุรกิจประกันชีวิตสามารถทำเบี้ยรับรวมได้ 414,387 ล้านบาท เติบโต 6% เมื่อเทียบกับช่วงเดียวกันของปีก่อนที่มีเบี้ยรับรวม 390,903 ล้านบาท แยกเป็นเบี้ยรับรายใหม่ 119,272 ล้านบาท และเบี้ยรับปีต่อไป 295,115 ล้านบาท และมีอัตราความคงอยู่ของกรมธรรม์อยู่ที่ 83%
นางนุสรา กล่าวว่า หากแยกตามช่องทางจำหน่ายเมื่อเทียบกับช่วงเดียวกันของปีก่อน พบว่าช่องทางตัวแทนประกันชีวิตยังครองอันดับที่ 1 ด้วยสัดส่วน 48.5% หรือ 201,040 ล้านบาท มีอัตราเติบโต 4.2% อันดับที่ 2 การขายผ่านธนาคารมีสัดส่วน 45.2% หรือ 187,358 ล้านบาท เติบโต 9% อันดับที่ 3 การขายผ่านช่องทางการตลาดแบบตรงสัดส่วน 2.6% หรือ 11,121 ล้านบาท เติบโต 4.9% และอันดับที่ 4 การขายผ่านช่องทางอื่นๆ สัดส่วน 3.5% หรือ 14,868 ล้านบาท เติบโต 1.9%
“ขอฝากถึงผู้มีเงินได้ที่เข้าเกณฑ์ต้องเสียภาษีควรเริ่มมีการวางแผนทางการเงินเพื่อหักลดหย่อนภาษี ซึ่งตามหลักเกณฑ์ของภาครัฐ การซื้อประกันชีวิตก็เป็นหนึ่งในช่องทางที่ทำให้ผู้เสียภาษีมีสิทธิได้รับการหักลดหย่อนภาษี รวมทั้งสร้างความมั่นคงให้แก่ตนเองและครอบครัวได้อีกด้วย” นางนุสรา กล่าว
ทั้งนี้ กรมธรรม์ประกันชีวิตที่มีกำหนดอายุสัญญา 10 ปีขึ้นไป นำเบี้ยไปหักลดหย่อนภาษีเงินได้บุคคลธรรมดาได้สูงสุด 1 แสนบาท และเบี้ยแบบบำนาญหักลดหย่อนภาษีได้สูงสุด 2 แสนบาท แต่ต้องไม่เกิน 15% ของเงินได้พึงประเมินที่ได้รับที่ต้องเสียภาษีเงินได้ในปีนั้น ซึ่งประกันชีวิตแบบบำนาญนี้เมื่อรวมกับเงินสะสมเข้ากองทุนสำรองเลี้ยงชีพ หรือเงินสะสมเข้ากองทุนบำเหน็จบำนาญข้าราชการแล้วต้องไม่เกิน 5 แสนบาท